У Нацыянальнай бібліятэцы падкрэсліваюць, што факсімільнае выданне — гэта не проста матэрыяльнае ўвасабленне велічы кніжнай спадчыны беларусаў, якая раней многім з нас здавалася ўсяго некалькімі старонкамі падручніка па гісторыі ды знакамітай прадмовай Скарыны, а зараз гэта сапраўдны скарб, які займае цэлую кніжную паліцу. Гэта яшчэ і магчымасць даследаваць мінулае, вярнуць багацце, створанае 500 гадоў таму, і зрабіць яго даступным кожнаму наведвальніку бібліятэкі. Сёння факсіміле складае 20 тамоў тыражом у 1000 экзэмпляраў, але паліграфічнае выданне — гэта толькі палова працы Нацыянальнай бібліятэкі над захаваннем спадчыны Францыска Скарыны: значны ўнёсак у папулярызацыю асобы друкара зрабілі з дапамогай акцый, мерапрыемстваў, прэзентацый, якія таксама дапамаглі пашырыць кола патэнцыяльных чытачоў факсіміле. Год, які ў Беларусі прысвяцілі ўшанаванню дасягненняў нашага славутага земляка, стане бясконцасцю — у гэтым упэўнены дырэктар Нацыянальнай бібліятэкі Раман Матульскі, які ўключыў гэты час у лік самых значных падзей: праектаў такога маштабу ў свеце яшчэ не было, не было ўзноўлена адразу столькі кніг, праца ішла цягам 5 гадоў, шляхам Францыска Скарыны праходзілі не толькі дзяржаўныя ўстановы, але і прыватныя кампаніі (грошы на выданне вылучыў банк БелВЭБ). Дзякуючы рабоце над факсімільным выданнем спадчыны Скарыны не толькі самі кнігі, але і асоба першадрукара стала брэндам Беларусі: яго выявы сталі ўпрыгожваць сцены гімназій, яго словамі загаварылі білборды, яго кнігі выдаюцца па ўсім свеце, але самае важнае праяўленне нашай любові і павагі да Скарыны не ў пазнавальнасці твару, а ў тым, што мы пачалі ўспрымаць яго не як безаблічную постаць з гісторыі, а як сапраўднага чалавека, які падарыў беларусам кнігу.